Jann Sjursen (KD), 2004-02-19:
Terrorisme er en trussel mod verdenssamfundet og mod verdensfreden, og derfor er det vigtigt, at også Danmark tager bekæmpelse af terrorismen alvorligt.
Terrorismebekæmpelse kræver nye initiativer og kræver også i et vist omfang, at vi accepterer visse begrænsninger også i vores egen og borgernes frihed, men det er vigtigt at understrege, at målet i denne her sammenhæng aldrig må hellige midlet.
Afgørende er, at vi i forsvaret for demokratiske værdier i kampen mod terrorismen fastholder de grundlæggende retsprincipper og borgernes retssikkerhed.
Men vi ved jo også, at det ikke er alle borgere, der får den mulighed, bl.a. skal vi i den efterfølgende forespørgselsdebat diskutere Guantánamobasen og netop det problem, at omkring 600 fanger dér ikke får mulighed for at prøve deres sag ej heller ved en amerikansk domstol.
vi vurderer proportionerne i den lovgivning, som vi vedtager, om de midler, som vi tager i anvendelse, står i forhold til det mål, som vi vil opnå.
Mange af de midler, som bliver taget i brug i forbindelse med kampen mod terrorismen, består jo i øget kontrol og overvågning af borgerne, ikke bare borgere, som man kunne fatte en konkret mistanke til i relation til terroraktiviteter, men altså også borgere i en bredere forstand.
Derfor synes jeg, det er vigtigt at se på begge aspekter, altså hvorvidt lovgivningen harmonerer med internationalt tiltrådte konventioner, menneskerettigheder og folkeret, men altså også, om midlerne nu er de rigtige i forhold til de mål, som vi vil opnå.
Også på den baggrund synes jeg sådan set, det er helt relevant, at Enhedslisten og SF har rejst denne debat, som vi har her i dag.
Jeg synes også, det er vigtigt at fokusere på, hvorvidt regeringer, regimer, i ly af antiterrorlovgivningen, som er givet rundtomkring og også besluttet på baggrund af resolutioner vedtaget i FN, slår ned med terrorbekæmpelse som argument på egne folk eller andre folk.
Jeg tænker her bl.a. også på det, som mange ordførere har nævnt her i debatten, nemlig Ruslands kamp mod tjetjenerne, må man jo nærmest kalde det, som jo netop sker under dække af, at man vil bekæmpe terrorisme.
Jeg synes også, det er vigtigt at se på, hvilke alliancer et land som Danmark kommer til at indgå i netop i kampen mod terrorisme.
Hvad er det for lande, vi skal samarbejde med i den forbindelse, og hvad er det for lande, vi eventuelt ville give bistand til i bestræbelserne på at få bekæmpet terrorisme?
Her vil jeg henvise til de bemærkninger, som også udenrigsministeren havde i sin besvarelse af forespørgslen om anvendelse af ulandsbistand med sigte på bekæmpelse af terrorisme.
Der har vi vores reservationer.
Det er vi glade for vi måske kan få lejlighed til at debattere ved en anden lejlighed, men vi synes netop, at det er vigtigt, også selv om forespørgslen har den formulering, den har, at se på bekæmpelse af terrorisme ud fra et bredere politisk sigte end det, jeg synes har været sigtet fra de fleste ordføreres side. Vi synes, det er vigtigt at understrege, at bekæmpelse af fattigdom, bekæmpelse af social ulighed på globalt plan er enormt vigtigt at fastholde, netop hvis vi på længere sigt vil bekæmpe terrorismen. Derfor synes vi også, det er fuldt ud relevant i det forslag til vedtagelse, vi har fremsat, at vi kæder ikke blot overholdelse af menneskerettigheder og folkeret sammen med vores egen kamp mod terrorisme, men at vi også ser vores egen kamp mod terrorisme i det bredere perspektiv, at vi skal være med til, bl.a. med vores udviklingsbistand, at bekæmpe fattigdommen i verden, som alt andet lige også er grobund for terrorisme i en bredere forstand.
Derfor synes vi, at det er fuldt ud relevant ud fra den måde, som forespørgslen i øvrigt også er blevet formuleret på, at vi ser de to ting i sammenhæng, dels fordi man altså internationalt rent faktisk i dag fokuserer på den mere hårde sikkerhedspolitik og kampen mod terror frem for den bløde, dels fordi den danske regering siden sin tiltræden har omprioriteret og slækket på den fokus, der ellers har været kendetegnende for dansk udenrigspolitik i de senere år, når vi taler om forholdet til udviklingslandene, nemlig en massiv støtte ikke bare økonomisk, men også politisk til en lang række udviklingslande.
Det er altså baggrunden for, at vi ikke mener, man kan nøjes med en så relativt kortfattet vedtagelse, som regeringspartierne, Socialdemokratiet og Det Radikale Venstre har fremsat forslag til,
men at det netop er på sin plads i en debat som denne at kæde de nødvendige retsgarantier og respekt for menneskerettigheder og folkeretten sammen med, at vi altså også i et videre perspektiv ved at bekæmpe fattigdommen i verden er med til at bekæmpe terrorismen.
Derfor det forslag til vedtagelse, som jeg tidligere i debatten har fremsat på Kristendemokraternes vegne.